Document ID: 32013D0107

DEĊIŻJONI TAL-KUNSILL
tat-13 ta’ Novembru 2012
dwar l-iffirmar u l-konklużjoni tal-Ftehim bejn il-Gvern tal-Istati Uniti tal-Amerika u l-Unjoni Ewropea dwar il-koordinazzjoni ta’ programmi ta’ tikkettar dwar l-effiċjenza enerġetika tat-tagħmir tal-uffiċċju
(Test b’relevanza għaż-ŻEE)
(2013/107/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 194 u 207, flimkien mal-punt (a) tal-Artikolu 218(6) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew,
Billi:
(1)
Fit-12 ta’ Lulju 2011, il-Kunsill awtorizza lill-Kummissjoni biex tibda negozjati għal Ftehim bejn il-Gvern tal-Istati Uniti tal-Amerika u l-Unjoni Ewropea dwar il-koordinazzjoni ta’ programmi ta' tikkettar dwar l-effiċjenza enerġetika tat-tagħmir tal-uffiċċju (minn hawn ’il quddiem imsejjaħ il-Ftehim).
(2)
F’konformità mal-awtorizzazzjoni tal-Kunsill, il-Grupp ta’ Ħidma tal-Enerġija tal-Kunsill ġie kkonsultat u għen lill-Kummissjoni fin-negozjati.
(3)
In-negozjati ġew konklużi u l-Ftehim ġie inizjalat fid-29 ta’ Novembru 2011.
(4)
Il-proċeduri interni adatti tal-Unjoni għandhom jiġu stabbiliti biex jiżguraw il-funzjonament tajjeb tal-Ftehim.
(5)
It-tagħmir tal-uffiċċju ser jirrappreżenta sehem dejjem akbar tal-konsum tal-enerġija fil-futur hekk kif jitfaċċaw applikazzjonijiet u funzjonalitajiet ġodda. Sabiex jintlaħaq l-objettiv tal-Unjoni li jitnaqqas 20 % mill-konsum tal-enerġija tagħha meta mqabbel mal-projezzjonijiet għall-2020, kif approvat mill-Kunsill Ewropew tar-Rebbiegħa 2007, il-prestazzjoni fl-enerġija tat-tagħmir tal-uffiċċju għandha tittejjeb aktar.
(6)
Ladarba t-tagħmir tal-uffiċċju huwa suq li qed jevoli malajr, huwa essenzjali li ta’ spiss jiġi vvalutat mill-ġdid il-potenzjal biex jiġu massimizzati t-tnaqqis fl-enerġija u l-benefiċċji ambjentali bl-istimolu tal-provvista ta’ prodotti li huma effiċjenti fl-enerġija u d-domanda għalihom. Huwa għalhekk neċessarju li l-Kummissjoni tingħata s-setgħa, assistita mill-bord konsultattiv tal-Unjoni magħmul minn rappreżentati nazzjonali u mill-partijiet interessati kollha, sabiex tivvaluta mill-ġdid u taġġorna regolarment l-Ispeċifikazzjonijiet Komuni tat-tagħmir tal-uffiċċju stabbiliti fil-Ftehim.
(7)
Peress li l-manifatturi li qed jipparteċipaw fil-Programm ENERGY STAR tal-UE huma mill-biċċa l-kbira intrapriżi żgħar jew ta’ daqs medju, ir-reġistrazzjoni tal-prodott fl-Unjoni għandha tkompli tkun bla piż u bbażata fuq l-awtoċertifikazzjoni. Dan għandu jsir flimkien ma’ infurzar aktar b’saħħtu tal-Programm ENERGY STAR tal-UE mill-Kummissjoni f’kooperazzjoni mal-Istati Membri.
(8)
Il-Kummissjoni Teknika stabbilita bil-Ftehim għandha tkun responsabbli għar-reviżjoni tal-implimentazzjoni tal-Ftehim.
(9)
Skont il-Ftehim, l-Istati Uniti tal-Amerika u l-Unjoni għandhom, it-tnejn li huma, jinnominaw entità ta’ ġestjoni responsabbli għall-implimentazzjoni tal-Ftehim. Għal dak il-għan, l-Unjoni Ewropea għandha tinnomina lill-Kummissjoni bħala entità ta’ ġestjoni,
ADOTTA DIN ID-DEĊIŻJONI:
Artikolu 1
Il-Ftehim bejn il-Gvern tal-Istati Uniti tal-Amerika u l-Unjoni Ewropea dwar il-koordinazzjoni ta’ programmi ta' tikkettar dwar l-effiċjenza enerġetika tat-tagħmir tal-uffiċċju, inklużi l-Annessi tiegħu (minn hawn ’il quddiem imsejjaħ il-Ftehim), huwa b’dan approvat f’isem l-Unjoni.
It-test tal-Ftehim u l-Annessi tiegħu huma mehmuża ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat li jaħtar il-persuna/persuni bid-dritt li tiffirma l-Ftehim sabiex torbot l-Unjoni.
Artikolu 3
Il-President tal-Kunsill għandu, f’isem il-Komunità, jagħti n-notifika bil-miktub prevista fl-Artikolu XIV(1) tal-Ftehim.
Artikolu 4
Il-Kummissjoni għandha tirrappreżenta l-Unjoni fil-Kummissjoni Teknika prevista fl-Artikolu VII tal-Ftehim, wara li tkun semgħet il-fehmiet tal-membri tal-Bord tal-Energy Star tal-Unjoni Ewropea msemmija fl-Artikolu 8 tar-Regolament (KE) Nru 106/2008 tal-Parlament Ewropew u tal-Kunsill tal-15 ta’ Jannar 2008 dwar programm Komunitarju ta’ tikkettar dwar l-effiċjenza enerġetika tat-tagħmir tal-uffiċċju (1). Wara konsultazzjoni mal-Bord tal-Energy Star tal-Unjoni Ewropea, il-Kummissjoni għandha tipproċedi għall-komunikazzjonijiet, il-koperazzjoni, ir-rieżami tal-implimentazzjoni u n-notifiki msemmija fl-Artikolu VI(4), l-Artikolu VII(1) u (2), u l-Artikolu IX(4) tal-Ftehim.
Bil-ħsieb li titħejja l-pożizzjoni tal-Unjoni fir-rigward tal-emendi tal-lista tat-tagħmir tal-uffiċċju fl-Anness C tal-Ftehim, il-Kummissjoni għandha tqis kwalunkwe opinjoni mogħtija mill-Bord tal-Energy Star tal-Unjoni Ewropea.
Il-pożizzjoni tal-Unjoni fir-rigward tad-deċiżjonijiet li għandhom jittieħdu mill-entitajiet ta’ tmexxija għandha tkun determinata, fir-rigward tal-emendi għall-Anness A (isem u logo komuni tal-ENERGY STAR), l-Anness B (Linji gwida għall-użu adatt tal-isem u l-logo komuni tal-ENERGY STAR) u l-Anness C (Speċifikazzjonijiet Komuni) tal-Ftehim, mill-Kummissjoni, wara konsultazzjoni mal- Bord tal-Energy Star tal-Unjoni Ewropea.
Fil-każijiet l-oħrajn kollha, il-pożizzjoni tal-Unjoni fir-rigward tad-deċiżjonijiet li għandhom jittieħdu mill-Partijiet għall-Ftehim għandha tkun determinata mill-Kunsill, li jaġixxi fuq proposta mill-Kummissjoni skont l-Artikolu 218(9) tat-Trattat.
Artikolu 5
Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, it-13 ta’ Novembru 2012.

Labels: 5
14
3
12
18
15